感興
作者：石介
朝代：宋

paragraphs: 村居何所適，種木樹桑梓。
田園繞家舍，遠不逾十里。
款段足乘騎，代步而已矣。
但識畜駑駘，安知有騏驥。
臘月北風寒，太行山色紫。
君命急如火，城頭見烽燧。
雪深馬僵倒，十夫扶不起。
軍法有明訓，後期者誅死。
倚鞍思駿骨，撫轡念綠駬。
求之不可得，觳觫滿眼淚。
旁聞負薪叟，竊語相譏刺。
居安常念危，在險如處易。
臨難始求濟，狼狽徒勞爾。
有備則無患，古人垂深旨。
平居無事時，華廐深祕邃。
善穀與豐草，秣飼十廐吏。
駑駘飽相枕，素餐不知媿。
伯樂能識馬，每來加勸說。
飛兔與騕褭，日牽在都市。
爲愛千金資，貪悋不肯置。
今日臨艱難，努力自勉勵。